
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 3 martie 2010
Pl.x. 34/2010


        AVIZ

asupra propunerii legislative pentru modificarea O.U.G. nr.194/2002 privind regimul străinilor în România, cu modificările şi completările ulterioare, republicată în M.Of., Partea I nr.421 din 05.06.2008
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea O.U.G. nr.194/2002 privind regimul străinilor în România, cu modificările şi completările ulterioare, republicată în M.Of., Partea I nr.421 din 05.06.2008,  trimisă cu adresa nr. Pl.x. 34 din 15 februarie 2010, înregistrată cu nr. 31/76 din 16 februarie 2010.
Propunerea legislativă a fost respinsă de Senat, în şedinţa din 10 februarie 2010, în calitate de primă Cameră sesizată.
Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările ulterioare.

Propunerea legislativă are ca obiect de reglementare modificarea art.146 din Ordonanţa de urgenţă a Guvernului nr.194/2002 privind regimul străinilor în România, republicată, în sensul exceptării cetăţenilor Republicii Moldova de la îndeplinirea condiţiilor prevăzute la art.6 alin.(1) lit.c) din acelaşi act normativ, referitoare la necesitatea dovedirii existenţei unor mijloace corespunzătoare atât pentru întreţinere pe perioada şederii, cât şi pentru întoarcerea în ţara de origine.

Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut propunerea legislativă în şedinţa din 3 martie 2010.

Membrii comisiei au examinat propunerea legislativă supusă avizării, expunerea de motive punctul de vedere al Guvernului României nr.2721 din 27 octombrie 2009, care nu susţine adoptarea acestei propuneri legislative, precum şi avizul favorabil, cu observaţii şi propuneri, al Consiliului Legislativ, aviz cu nr. 1142 din 7 octombrie 2009.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative pentru modificarea O.U.G. nr.194/2002 privind regimul străinilor în România, cu modificările şi completările ulterioare, republicată în M.Of., Partea I nr.421 din 05.06.2008 întrucât, politica în materie de vize de scurtă şedere este o politică comună a tuturor statelor membre, astfel cum a fost reglementată prin Regulamentul (CE) nr. 539/2001 al Consiliului din 15 martie 2001. Orice modificare în această materie implică modificarea Regulamentului menţionat, iar acesta nu poate fi amendat prin reglementări adoptate la nivel naţional. Nu este posibil ca printr-un act cu caracter de generalitate, să fie scutiţi, în sensul discriminării pozitive, cetăţenii unui anumit stat.
În raport de obiectul şi conţinutul reglementării, propunerea legislativă face parte din categoria legilor ordinare.
                       PREŞEDINTE,                          
SECRETAR,

                        Daniel Buda                              Gabriel Andronache

Consilier,

Rodica Penescu

